runetrust/blame-folketinget-dk huggingface dataset:
Nanna Westerby (SF), 2009-03-24:
Jeg er meget ked af det, men jeg må simpelt hen sige, at det er noget vrøvl.
Selvfølgelig vil det da give øget beskæftigelse at sætte gang i nogle af de byggeprojekter, som kommunerne skriger på lige nu.
Kommunerne vil gerne bygge almene boliger, men vi giver dem ikke muligheden for det.
Det ville da give øget beskæftigelse.
Det ville da give øget beskæftigelse, hvis vi satte gang i nogle af de energivenlige renoveringer i lejerboliger, som har stået og haft behov for det i mange år.
Det kan jeg simpelt hen ikke forstå.
Pernille Vigsø Bagge (SF), 2009-03-24:
Nej, formanden må undskylde, det var mig, der var sent ude.
Når det nu ikke skal være op til ligestillingsfreaks at beskæftige sig med ligestilling i et ligestillingsudvalg, vil jeg da gerne høre, hvornår ordføreren selv sidst har tænkt ligestilling ind i et lovforslag, som ordføreren har været med til at behandle i et udvalg.
Inger Støjberg (V), 2009-03-24:
Jamen ligestilling er jo noget, som man skal gøre op med sig selv i hvert eneste lovforslag.
Det er da noget, man skal tænke på.
Det er da en universel størrelse ligesom menneskerettigheder og alt muligt andet, når man sidder med en lov.
Pernille Vigsø Bagge (SF), 2009-03-24:
Så vil jeg bare gerne have et konkret eksempel på, at ordføreren her inden for det sidste stykke tid aktivt har arbejdet med ligestilling i et eller andet udvalg i Folketinget.
Inger Støjberg (V), 2009-03-24:
Det kan jeg da sagtens give fru Pernille Vigsø Bagge.
Det var rent faktisk sådan, at jeg var ordfører på tronfølgeloven, og der diskuterede vi da ligestilling i stor stil.
Johanne Schmidt-Nielsen (EL), 2009-03-24:
Vi har jo et Miljøudvalg i Folketinget.
Betyder det så, at der ikke er nogen andre politikere, der tænker i miljø, fordi det der med miljøet bare er overladt til de der miljøfreaks i Miljøudvalget?
Inger Støjberg (V), 2009-03-24:
Nej, det gør det ikke, men det var blot et eksempel på, at miljø også er en størrelse, som kommer til at indgå, og som indgår i al den lovgivning, der gennemføres her i Folketinget.
Jeg kunne såmænd sagtens opliste andre ting.
Nu oplistede jeg også sådan noget som økonomiske forhold og menneskerettigheder og nævnte grundloven, så fru Johanne Schmidt-Nielsen må jo også sådan prøve at kaste sig over andre emner.
Johanne Schmidt-Nielsen (EL), 2009-03-24:
På trods af den situation siger ordføreren altså, at vi ikke har brug for et ligestillingsudvalg, og argumentet er, at hvis man laver et ligestillingsudvalg, vil det faktisk være dårligt for ligestillingen, fordi alle de andre så dropper at tænke på ligestilling.
Miljø er også noget, som vi alle sammen skal tænke med og tænke ind hele tiden.
Men ordføreren mener altså ikke, at det er et problem, at der er et Miljøudvalg, og de der miljøfreaks bare sidder i Miljøudvalget, og så glemmer alle de andre at tænke på miljø.
Altså, der må være en vis sammenhæng i argumentationen.
Ordførerens argument gælder altså kun for ligestilling og ikke for miljø.
Marlene Harpsøe (DF), 2009-03-24:
Dansk Folkeparti mener, det er uacceptabelt at diskriminere personer på baggrund af deres køn.
Det er også derfor, at vi bl.a. går stærkt imod de der hate crimes, som vi oplever i det danske samfund.
Det er derfor, vi går imod, at man i flere lande - 86 lande - verden over forbyder homoseksualitet.
Når det så er sagt, vil jeg også sige, at det altså ikke er en menneskeret at få børn.
Det er ikke en menneskeret at bringe børn til den her verden og blive forældre.
Derfor prioriterer vi i Dansk Folkeparti også barnets ret først.
Vi mener, at et barn har ret til en mor og en far, fordi et barn nu engang kommer til verden og skal præges af både en mand og en kvinde.
Det har det behov for, og derfor sætter vi barnets rettigheder først.
Torsten Schack Pedersen (V), 2009-03-24:
Der er jo en soleklar årsag til, at vi er nogle, der er optaget af Socialdemokratiets og Socialistisk Folkepartis økonomiske politik, nemlig at hr. Thomas Jensen selv talte om, at det var så vigtigt, at der skulle ske noget mere.
Så er det jo ikke helt uinteressant, når vi nu diskuterer et helt konkret forslag fra regeringen, at prøve at spørge: Hvordan er det så, at S og Socialistisk Folkeparti ser på tingene?
Det kan vel ikke være særlig svært at få en klar melding fra hr. Thomas Jensen.
Hvordan ser hr. Thomas Jensen på forslaget fra SF, som jo skal ses som sådan en vækstpakketilgang, altså mener hr. Thomas Jensen, at det er økonomisk uansvarligt at ansætte flere i den offentlige sektor?
Ja eller nej?
Thomas Jensen (S), 2009-03-24:
Jeg mener, at det er fornuftigt at igangsætte en masse energirenoveringsprojekter.
Jeg mener, at det er fornuftigt at sætte gang i nybyggeriet af almene boliger og at sætte gang i en lang række tiltag, der vil sætte gang i beskæftigelsen i den private sektor.
Det er det, Socialdemokratiet har fremlagt - først og fremmest i vores boligpolitiske vækstplan og efterfølgende i vores offentlige sektor-vækstplan.
I vores boligpolitiske vækstplan siger vi jo: Der er et kæmpe efterslæb på investeringer i almene boliger.
Regeringens egne rapporter har sagt, at der skal bygges 2.400 almene boliger om året, og det har man jo slet ikke levet op til det seneste år.
Derfor går vi ud og siger: Vi vil her og nu sørge for, at der over de næste par år bliver bygget 5.000 almene boliger rundtomkring i Danmark.
Det er et konkret væksttiltag, som vil få de danske lønmodtagere i beskæftigelse, og det er det, vi skal diskutere i dag.
Torsten Schack Pedersen (V), 2009-03-24:
Jeg synes jo ikke, det er for meget forlangt, at hr. Thomas Jensen vil prøve at se på oppositionens forslag i en helhed.
Der har været forskellige meldinger, hvor man har udtalt sig positivt om hinandens forslag, og nu kom fru Helle Thorning-Schmidt så i torsdags i Jyllands-Posten med en klar tilkendegivelse om, at det at ansætte flere i den offentlige sektor er direkte økonomisk uansvarligt.
Så kan det vel ikke være for meget forlangt at bede hr. Thomas Jensen sige, om man er enig eller uenig i SF's forslag til en vækstpakke, som indeholder flere offentligt ansatte.
Er det noget, Socialdemokratiet bakker op eller er imod?
Thomas Jensen (S), 2009-03-24:
Socialdemokratiet støtter fuldt ud, at der sættes gang i beskæftigelsen i Danmark.
Beskæftigelsesudviklingen er i frit fald, og som jeg også berørte i min ordførertale, forudser prognoser fra både Dansk Industri og Arbejderbevægelsens Erhvervsråd, at vi ved udgangen af 2010 vil stå med 100.000 flere ledige i Danmark.
En stor del af de ledige vil være inden for bygge- og anlægssektoren, og derfor er det lige præcis der, man skal sætte ind og sørge for, at der kommer gang i beskæftigelsen.
Det skal jo ikke være sådan, at når der måske engang pr. automatik kommer gang i beskæftigelsen - det går regeringen nok og forventer, eftersom den ikke kommer med en ordentlig vækstplan - er de folk, der nu bliver ledige i bygge- og anlægssektoren, blevet omskolet til at være SOSU-assistenter.
Nej, vi skal sørge for, at de kan komme i arbejde inden for det, de er uddannet til, her og nu, hvis der er mulighed for det.
Og der er et kæmpe efterslæb med hensyn til f.eks. at bygge almene boliger, at renovere almene boliger og også at komme i gang med energirenoveringerne.
Nu begynder jeg at komme i tvivl om, hvad den konservative ordfører vil stemme til det her forslag - jeg formoder, at det er handlet af, at han skal stemme for - for den konservative ordfører står her og siger, at det er et privat anliggende at stå for renoveringer i private boliger, og det her forslag lægger jo ligesom op til, at der skal gives støtte til de her renoveringer i private boliger.
Så jeg ved ikke rigtig, om ordføreren går imod forslaget.
Det er jeg spændt på at høre, når ordføreren kommer herop på talerstolen.
Men hvis ordføreren nu havde lyttet til min ordførertale, ville han have hørt, at jeg klart og tydeligt sagde, at det her er et rigtigt skridt i den rigtige retning, men at det kommer meget sent, at det er meget, meget lille, og at det rammer skævt.
Det rammer skævt, fordi det ikke fokuserer på det, vi har behov for i Danmark, nemlig at iværksætte en massiv investering i energirenoveringer i danske boliger og bygninger.
Op til halvdelen af det danske energiforbrug bliver brugt på at opvarme bygninger og boliger, og derfor skal vi sætte ind inden for alle boligtyper og sikre, at alle kan blive energirenoveret.
Og der skal sættes mere end 1,5 mia. kr. af, som der er blevet sat af her i år 2009.
Knud Kristensen (KF), 2009-03-24:
Jeg kan jo godt her bekræfte, at den konservative ordfører netop støtter det forslag, der er fremsat her, for det er et fantastisk godt forslag.
Men nu hører jeg så hr. Thomas Jensen sige, at det her forslag kommer meget sent.
Det er jo mindre end 6 måneder siden, at vi konstaterede, at arbejdsløsheden var på 1,4 pct., og den ligger nu på 2,3 pct.
Så så alarmerende er det vel ikke, at vi har en arbejdsløshed, som er lidt i den, kan man sige, forkerte retning.
Vi har haft en meget, meget stabil arbejdskraft igennem længere tid, og derfor vil jeg gerne have, at hr. Thomas Jensen ikke bare siger, at det her er et skridt i den rigtige retning.
Hvis hr. Thomas Jensen anerkender de 16 mia. kr., som netop blev lagt ind i finansloven, en fremrykning af infrastruktur på 5 mia. kr. og 2 mia. kr. til kommunernes investering i anlæg osv., er vi oppe på 25 mia. kr., og det er en rigtig god spredning på den investering.
Jeg vil også gerne høre hr. Thomas Jensen sige et par positive ting omkring det her og ikke bare, at det er et skridt i den rigtige retning.
For har hr. Thomas Jensen en viden om, hvor lang tid krisen rent faktisk varer ved?
Thomas Jensen (S), 2009-03-24:
Jeg kan bekræfte hr. Knud Kristensen i, at jeg ved, hvor krisen er kommet til.
Når jeg taler med TIB og BAT, som jo er dem, der organiserer lønmodtagere inden for trævareindustrien og inden for byggeriet, siger de, at udviklingen har været sådan, at først er industriarbejdspladserne blevet lukket ned, og de sidste, der er ansat på de virksomheder, har det job, at de skal gå og pakke virksomhederne ned, for så skal maskineriet flyttes til Polen.
Så de arbejdspladser forsvinder ud af Danmark og kommer ikke tilbage.
De næste, der mister jobbet, er dem, der er ude på byggepladserne, og det kan de allerede vide nu, for ordrebøgerne er ved at være tomme.
Når vi ved, at den udvikling er på vej, at der er folk, der har mistet deres arbejde, og at der er folk, der kommer til at miste deres arbejde, så skal vi sætte målrettet og massivt ind og sikre, at vi kan holde dem i arbejde.
Det håber jeg at hr. Knud Kristensen er enig med mig i.
Og derfor har vi i Socialdemokratiet lavet et vækstudspil, der sikrer, at de folk, der bliver sendt hjem med en fyreseddel i hånden for tiden, eller som bliver sendt på arbejdsfordeling, kommer ind på arbejdsmarkedet igen; det gør de, hvis vores vækstplan bliver til virkelighed.
Fyresedlen bliver erstattet af en lønseddel, og det er det, der er målet for Socialdemokratiet.
Knud Kristensen (KF), 2009-03-24:
Hr. Thomas Jensen nedgør, at der bliver afsat 1½ mia. kr. til tilskud i forbindelse med energirenoveringer og renoveringer i det hele taget i den private boligsektor.
Vi er forhåbentlig enige om, at det med at renovere og istandsætte sin private bolig er et privat anliggende, og i forhold til samfundsøkonomien og den energi, det koster at varme op osv., er det jo i en privat ejers egen interesse at gøre det her.
Anita Knakkergaard (DF), 2009-03-24:
Så vil jeg kigge på det konkrete forslag.
Puljen til renoverings- og bygningsarbejder på 1,5 mia. kr. er en aftale om en vækstpulje mellem regeringen, Dansk Folkeparti og Liberal Alliance, der nu bliver udmøntet i dette lovforslag.
De omtalte personer kan kun opnå tilskud til den bolig eller boligenhed, hvor personen har sin folkeregisteradresse, og der kan kun meddeles ét tilsagn pr. bolig eller boligenhed.
Ansøgninger om tilsagn om tilskud behandles i den rækkefølge, de modtages.
Når der er givet tilsagn inden for i alt 1,5 mia. kr., kan der ikke gives yderligere tilsagn.
Når der meddeles tilsagn, skal arbejdet være udført inden 6 måneder fra datoen for tilsagnet, ellers bortfalder tilskuddet.
Hvis der foreligger særlige grunde, kan fristen dog forlænges med 2 måneder.
Ansøgning skal være Erhvervs- og Byggestyrelsen i hænde senest den 31. december 2009.
Ansøgningen skal være vedlagt et skriftligt tilbud for hvert af de tilskudsberettigede arbejder, som ansøgningen omfatter og kun maksimalt indeholde tilbud fra tre forskellige virksomheder.
Følgende kan ikke ansøge og få tilsagn om tilskud til deres ejendom
: Private, der driver erhverv ved udlejning; almene boligforeninger; og ejer- og andelsboligforeninger. Tilskuddet til renoverings- og bygningsarbejde kan maksimalt udgøre 15.000 kr. pr. bolig eller boligenhed, og beløbet udgør 40 pct. af arbejdslønnen inklusive moms.
Arbejdet skal være udført af en virksomhed, der er momsregistreret i Danmark.
Derforuden kan der ydes tilskud på 20 pct. af prisen inklusive moms til energibesparende materialer.
Disse skal også installeres af virksomheder, som er momsregistreret i Danmark, og kan maksimalt udgøre 10.000 kr. pr. boligenhed eller pr. bolig.
Det samlede tilskud skal som minimum udgøre 2.000 kr.
Økonomi- og erhvervsministeren fastsætter nærmere regler om lovforslagets gennemførelse, og Erhvervs- og Byggestyrelsens afgørelser kan ikke indbringes for anden administrativ myndighed.
Erhvervs- og Byggestyrelsen fører tilsyn med, at reglerne i lovforslaget og regler fastsat i medfør af lovforslaget overholdes.
Tilsynet kan udføres ved stikprøvekontrol.
Dansk Folkeparti ser frem til, at loven træder i kraft, da det vil øge vores beskæftigelse, og vi kan selvfølgelig støtte lovforslaget.
Thomas Jensen (S), 2009-03-24:
Jeg synes, at Venstres ordfører her eksercerer i et febrilsk forsøg på at tale udenom.
Vi står og diskuterer et konkret lovforslag, som jeg kan forstå at Venstres ordfører bakker op om, men lige pludselig vil Venstres ordfører hellere tale om den offentlige sektor.
Venstre kan åbenbart ikke engang argumentere for det lovforslag, man selv stemmer for, så skal vi ikke prøve at holde os til det her lovforslag?
Louise Schack Elholm (V), 2009-03-24:
Jeg synes, det er meget relevant, i forhold til at man klandrer de her initiativer.
Så må man jo se på, hvad man selv kan komme med.
Og man kan jo bare sige, at der er stor uenighed.
Lad mig komme med et andet spørgsmål, så kan ordføreren se, om han mener, at han kan svare på det: Af Socialistisk Folkepartis jobplan fremgår det, at man ønsker 800 flere ansatte på de medicinske afdelinger.
Er ordføreren enig med den socialdemokratiske partiformand i, at SF's forslag om at ansætte 800 flere medarbejdere inden for sygehusområdet er økonomisk uansvarligt?
Jeg gentager gerne: Der ligger en helt klar aftale, som ordføreren kan gå ind og se på Økonomi- og Erhvervsministeriets hjemmeside, og hvor der står, hvad der er tilskudsberettiget, og hvad der ikke er tilskudsberettiget.
Thomas Jensen (S), 2009-03-24:
For når man hører statsministeren tale om klima og energi, er der jo ingen grænser for, hvor grøn statsministeren er.
Når vi hører klima- og energiministeren, er det de samme festlige skåltaler, vi hører, med, hvor meget regeringen vil gøre for at støtte energitiltag, energibesparende tiltag, men når man så her har en mulighed for det i forbindelse med et konkret lovforslag, forspilder man jo chancen fuldstændig.
I det her lovforslag kunne man jo have målrettet samtlige 1,5 mia. kr. til energibesparende tiltag ude i de danske hjem, både hos lejere og hos ejere, men det forspilder man.
Så derfor dette spørgsmål: Er det bare et simpelt knæfald for Dansk Folkeparti, at regeringen er blevet nødt til at bøje af og slet ikke fokusere på energibesparelser i det her forslag?
Louise Schack Elholm (V), 2009-03-24:
I Venstre tager vi den situation, der er med arbejdsløsheden, utrolig seriøst.
Derfor er det vigtigste perspektiv med det her initiativ helt klart at sikre en øget beskæftigelse.
Vi kan da ikke lade hånt om de mennesker, der bliver arbejdsløse!
Vi bliver da nødt til at gøre noget.
Man kan så sige, at der er mange andre ting, man gerne vil nå på lang sigt, men det vigtigste her og nu er at sikre en øget beskæftigelse.
Louise Schack Elholm (V), 2009-03-24:
Af Socialistisk Folkepartis jobplan fremgår det, at partiet vil ansætte lærerassistenter i de mindste klasser efter sommerferien i 2009, og at det vil skabe godt 2.000 ekstra arbejdspladser.
Ifølge Socialdemokratiets formand, fru Helle Thorning-Schmidt, er det økonomisk uansvarligt at ansætte flere i den offentlige sektor.
Er Socialdemokratiets ordfører enig med partiets formand i, at SF's forslag om at ansætte 2.000 flere medarbejdere i folkeskolen er økonomisk uansvarligt?
Thomas Jensen (S), 2009-03-24:
Jeg ved ikke, om Venstres ordfører begynder at stille spørgsmål om den offentlige sektor for at fjerne fokus fra, at vi står og diskuterer energirenoveringer og beskæftigelsestiltag i forhold til den private sektor.
Det her lovforslag er rettet mod - eller man påstår, at det er rettet mod - at sætte gang i energirenoveringer og at prøve at sætte gang i beskæftigelsen, og derfor fokuserer vi herfra i dag på at se på, hvad der er godt ved det her lovforslag, og hvad der er mindre godt.
Jeg har i min ordførertale påpeget, at det her lovforslag slet ikke er nok til at sætte gang i beskæftigelsen, og at der slet ikke er nok fokus på energirenoveringer, og det er det, jeg vil forholde mig til i dag.
Louise Schack Elholm (V), 2009-03-24:
Det undrer mig, at man bliver ved med at sige vækstpakke.
Det undrer mig, at ordførerne bliver ved med at tale om vækstpakke, for jeg har ikke sagt noget som helst om vækstpakke.
Det eneste, jeg har sagt, er, at S og SF åbenlyst er uenige om, hvad der skal til for at hjælpe dansk økonomi.
For den socialdemokratiske ordfører har sikkert set, at den socialdemokratiske formand har været ude og sige, at det er økonomisk uansvarligt at ansætte flere offentligt ansatte, hvorimod SF foreslår, at man skal øge antallet af offentligt ansatte.
Altså, man kan da bare være glad for, at de to partier ikke skal finde en politik sammen, for det er åbenbart ikke muligt.
Frank Aaen (EL), 2009-03-24:
Nu har Dansk Folkeparti været med hele vejen i det kriseforløb, vi har haft her med milliarder og atter milliarder til bankerne - og til spekulanter, der troede, at de skulle tjene endnu flere penge, end de har gjort.
Så er det selvfølgelig fint, at Dansk Folkeparti - i den der udstrømning af milliarder, som skatteyderne kommer til at betale - har været med til, at der dog også gøres lidt for beskæftigelsen, og det er fint.
Er det korrekt forstået, at det var noget, som Dansk Folkeparti fik ind i forhandlingerne, og hvis det er rigtigt forstået, hvorfor krævede Dansk Folkeparti, at man ikke skulle tage klimahensyn, når man nu satte beskæftigelse i gang, selv om det kunne have givet akkurat den samme beskæftigelse?
Thomas Jensen (S), 2009-03-24:
Nu nævner fru Anita Knakkergaard, at det her er et lovforslag, der skal hastes igennem - det er et lovforslag, som er blevet hasteformuleret, og nu skal vi hastebehandle det.
Man skal jo altid have som rygmarvsreaktion herinde, at når ting skal hastes igennem, så skal man være ekstra omhyggelig; man skal passe på, man ikke kommer til at lave lovsjusk, kommer til at lave noget, der får nogle dårlige konsekvenser for borgerne i Danmark, i denne forbindelse både for boligejere og for lejere.
Nogle af de andre ordførere har været inde på, at lejerne ikke ligefrem er dem, der står først i køen med det her lovforslag, som sigter mest på boligejerne, men en ting er sikkert: Uanset om man er lejer eller ejer og kommer frem i køen og eventuelt får et afslag, så kan man jo ikke anke den her afgørelse.
Det er simpelt hen en endelig beslutning, og så kan man stå der og måske have investeret en masse penge i et projekt og så lige pludselig få et afslag.
Hvis nu det afslag bliver givet på baggrund af en administrativ fejl, så kan man ikke engang anke det.
Synes ordføreren ikke, at det er et problem, og at retssikkerheden er sat til side, hvis det er sådan, at man ikke engang kan anke sådan en sag, og burde vi ikke få skrevet det ind i det her lovforslag?
Anita Knakkergaard (DF), 2009-03-24:
Jamen der er jo næsten ingen tid til at anke det - det kan jeg ikke se.
Det er, som det er,
og så kører man videre, for pengene skal ud; de skal ud at arbejde, de skal ud at skabe beskæftigelse, og så må man lave det her oplæg, der skal sendes ind, for at det kan godkendes, eller også må man spørge og få noget vejledning fra nogen om, hvordan man skal lave det.
Det kan man jo få hjælp til, bl.a. af håndværkerne, som jo ved alt om, hvordan det skal gøres, hvis man er i tvivl.
Thomas Jensen (S), 2009-03-24:
Nu spørger jeg om noget lidt andet.
Før nævnte fru Anita Knakkergaard nemlig rockwool og isolering, og når jeg går ind og ser på det her, så kan jeg fornemme, at der rent faktisk ikke er sat penge af til at isolere med rockwool.
Kan ordføreren bekræfte mig i, at sådan et helt konkret energibesparende tiltag ikke er med i ordningen?
Anita Knakkergaard (DF), 2009-03-24:
Ja, det kan jeg bekræfte.
Louise Schack Elholm (V), 2009-03-24:
SF's ordfører startede med at sige, at man var meget bekymret over arbejdsløsheden i byggebranchen.
Det kan så undre, at man derefter gør alt, hvad man kan, for at udvande den her pulje til alt mulig andet end det, der har fokus på netop beskæftigelsen.
Jeg kunne godt tænke mig at vide, om SF er interesseret i at øge beskæftigelsen inden for byggebranchen, eller om man udelukkende vil bruge det her til at give tilskud til i forvejen igangværende projekter i boligorganisationer eller til at give tilskud til nogle store anlæg, som der ikke kommer flere i beskæftigelse af.
Nanna Westerby (SF), 2009-03-24:
Tak for det.
Det er et meget mærkeligt spørgsmål at få fra lige præcis Venstres ordfører, for vi har faktisk i 2 år nu og særligt inden for det sidste halve år, hvor der har været stigende ledighed i byggebranchen, forsøgt at få regeringen til at sætte gang i byggeriet af de almene boliger.
I 2007 blev der givet ét tilsagn til én ungdomsbolig, det ligger normalt på 600-700 om året.
Regeringen har stadig sagt, velfærdsministeren har stadig sagt, at, nej, der er ikke behov for, at vi sætter gang i det almene boligbyggeri, der har været behov for en pause i byggeriet.
Så, ja, vi vil rigtig gerne sætte gang i byggeriet, og vi har faktisk foreslået regeringen det en hel del gange.
Hvis vi sætter gang i et stort isoleringsprojekt i almene boliger, giver det da beskæftigelse.
De isoleringer, der er blevet lavet ude i Vejleåparken i Ishøj, er Nordeuropas største renoveringsprojekt.
Det har da givet masser af beskæftigelse.
Jeg kan slet ikke forstå, hvorfor man ikke kan slå to fluer med et smæk og så lave energivenlige renoveringer, der også giver beskæftigelse.
Louise Schack Elholm (V), 2009-03-24:
Når det er, at en boligorganisation skal lave renoveringer, plejer det at være noget, der er planlagt mange år i forvejen, og ikke noget, der er afhængig af konjunkturerne.
Hvis man giver et tilskud til det, kommer de ikke til at lave det, fordi man giver tilskuddet, men fordi de i forvejen skulle lave det.
Og det kan godt være prisværdigt at give tilskud til folk, hvis man ønsker at give tilskud, og hvis det er ens politik, men det må immervæk være interessen her at skabe større beskæftigelse.
Det vil ikke give øget beskæftigelse, og derfor vil de forslag, som ordføreren kommer med, ikke give øget beskæftigelse.
Der er ikke en ting i det, der giver øget beskæftigelse.
Så derfor synes jeg, at ordføreren i høj grad bør overveje, om man ikke kan komme med nogle bedre forslag, der kan skabe øget beskæftigelse inden for byggebranchen.